CELEX: 32019R0637
Language: el
Date: 2019-04-23 00:00:00
Title: Εκτελεστικός κανονισμός (ΕΕ) 2019/637 της Επιτροπής, της 23ης Απριλίου 2019, σχετικά με την έγκριση της ουσίας χοληκαλσιφερόλη ως δραστικής ουσίας για χρήση σε βιοκτόνα του τύπου προϊόντων 14 (Κείμενο που παρουσιάζει ενδιαφέρον για τον ΕΟΧ)

24.4.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 109/13
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/637 ΤΗΣ ΕΠΙΤΡΟΠΗΣ
         της 23ης Απριλίου 2019
         σχετικά με την έγκριση της ουσίας χοληκαλσιφερόλη ως δραστικής ουσίας για χρήση σε βιοκτόνα του τύπου προϊόντων 14
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 9 παράγραφος 1 στοιχείο α),
         Εκτιμώντας τα ακόλουθα:
         
                     (1)
                  
                  
                     Η αρμόδια αρχή αξιολόγησης της Σουηδίας έλαβε στις 19 Απριλίου 2013 αίτηση, σύμφωνα με το άρθρο 11 παράγραφος 1 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου (2), για την καταχώριση της δραστικής ουσίας χοληκαλσιφερόλη στο παράρτημα I της εν λόγω οδηγίας για χρήση σε βιοκτόνα του τύπου προϊόντων 14, τρωκτικοκτόνα, όπως ορίζεται στο παράρτημα V της οδηγίας 98/8/ΕΚ, ο οποίος αντιστοιχεί στον τύπο προϊόντων 14 όπως ορίζεται στο παράρτημα V του κανονισμού (ΕΕ) αριθ. 528/2012.
                  
               
                     (2)
                  
                  
                     Στις 15 Απριλίου 2016 η αρμόδια αρχή αξιολόγησης της Σουηδίας υπέβαλε, σύμφωνα με το άρθρο 8 παράγραφος 1 του κανονισμού (ΕΕ) αριθ. 528/2012, την έκθεση αξιολόγησης μαζί με τις συστάσεις της στον Ευρωπαϊκό Οργανισμό Χημικών Προϊόντων («ο Οργανισμός»).
                  
               
                     (3)
                  
                  
                     Η γνωμοδότηση του Οργανισμού (3) εγκρίθηκε στις 13 Δεκεμβρίου 2017 από την επιτροπή βιοκτόνων, αφού λήφθηκαν υπόψη τα συμπεράσματα της αρμόδιας αρχής αξιολόγησης.
                  
               
                     (4)
                  
                  
                     Σύμφωνα με την εν λόγω γνωμοδότηση, η χοληκαλσιφερόλη είναι προορμόνη και, ως εκ τούτου, πληροί τα κριτήρια που καθορίζονται στον κατ' εξουσιοδότηση κανονισμό (ΕΕ) 2017/2100 της Επιτροπής (4) ώστε να θεωρείται ότι έχει ιδιότητες ενδοκρινικού διαταράκτη οι οποίες μπορεί να προκαλέσουν δυσμενείς επιδράσεις στον άνθρωπο. Ως εκ τούτου, η χοληκαλσιφερόλη πληροί το κριτήριο εξαίρεσης που καθορίζεται στο άρθρο 5 παράγραφος 1 στοιχείο δ) του κανονισμού (ΕΕ) αριθ. 528/2012.
                  
               
                     (5)
                  
                  
                     Επιπλέον, σύμφωνα με την εν λόγω γνωμοδότηση, η χρήση προϊόντων που περιέχουν χοληκαλσιφερόλη εγείρει ανησυχίες σε σχέση με πρωτογενή και δευτερογενή δηλητηρίαση, ακόμα και όταν εφαρμόζονται περιοριστικά μέτρα διαχείρισης του κινδύνου, και, επομένως, η χοληκαλσιφερόλη πληροί και το σχετικό κριτήριο ώστε να θεωρείται υποψήφια για υποκατάσταση σύμφωνα με το άρθρο 10 παράγραφος 1 στοιχείο ε) του κανονισμού (ΕΕ) αριθ. 528/2012.
                  
               
                     (6)
                  
                  
                     Σύμφωνα με το άρθρο 5 παράγραφος 2 του κανονισμού (ΕΕ) αριθ. 528/2012, μια δραστική ουσία που πληροί ένα κριτήριο εξαίρεσης μπορεί να εγκριθεί μόνον εφόσον διαπιστωθεί ότι συντρέχει τουλάχιστον μία από τις προϋποθέσεις για τη χορήγηση παρέκκλισης που προβλέπονται στο εν λόγω άρθρο.
                  
               
                     (7)
                  
                  
                     Σύμφωνα με το άρθρο 10 παράγραφος 3 του κανονισμού (ΕΕ) αριθ. 528/2012, ο Οργανισμός διοργάνωσε δημόσια διαβούλευση μεταξύ της 17ης Ιουλίου 2017 και της 15ης Σεπτεμβρίου 2017 για να συλλέξει σχετικές πληροφορίες, συμπεριλαμβανομένων πληροφοριών για διαθέσιμα υποκατάστατα (5).
                  
               
                     (8)
                  
                  
                     Η Επιτροπή πραγματοποίησε, επίσης, ειδική δημόσια διαβούλευση μεταξύ της 7ης Φεβρουαρίου 2018 και της 7ης Απριλίου 2018 για να συγκεντρώσει πληροφορίες σχετικά με το αν πληρούνταν οι προϋποθέσεις για τη χορήγηση παρέκκλισης που προβλέπονται στο άρθρο 5 παράγραφος 2 του κανονισμού (ΕΕ) αριθ. 528/2012 Η Επιτροπή δημοσιοποίησε τις εισηγήσεις που έλαβε κατά την εν λόγω διαβούλευση (6).
                  
               
                     (9)
                  
                  
                     Οι πληροφορίες που λήφθηκαν από τις δύο προαναφερθείσες δημόσιες διαβουλεύσεις, η πείρα που έχει αποκτηθεί από την έγκριση τρωκτικοκτόνων προϊόντων και την ανανέωση της έγκρισης των αντιπηκτικών δραστικών ουσιών που χρησιμοποιούνται στα τρωκτικοκτόνα, καθώς και οι πληροφορίες σχετικά με τη διαθεσιμότητα εναλλακτικών επιλογών αντί των αντιπηκτικών τρωκτικοκτόνων που περιλαμβάνονται στο παράρτημα 1 της τελικής έκθεσης της Επιτροπής σχετικά με τα μέτρα μετριασμού του κινδύνου για τα αντιπηκτικά τρωκτικοκτόνα ως βιοκτόνα (7), συζητήθηκαν με τα κράτη μέλη στο πλαίσιο της μόνιμης επιτροπής βιοκτόνων.
                  
               
                     (10)
                  
                  
                     Τα τρωκτικά μπορούν να μεταφέρουν παθογόνα που είναι υπεύθυνα για πολλές ζωοανθρωπονόσους, οι οποίες ενδεχομένως συνιστούν σοβαρούς κινδύνους για την υγεία του ανθρώπου ή των ζώων. Οι αντιπηκτικές δραστικές ουσίες, οι οποίες είναι προς το παρόν οι κύριες δραστικές ουσίες που χρησιμοποιούνται στα τρωκτικοκτόνα, πληρούν επίσης τα κριτήρια εξαίρεσης που ορίζονται στο άρθρο 5 παράγραφος 1 του κανονισμού (ΕΕ) αριθ. 528/2012, καθώς ταξινομούνται ως τοξικές για την αναπαραγωγή κατηγορίας 1B, και οι περισσότερες από αυτές είναι ανθεκτικές, βιοσυσσωρεύσιμες και τοξικές (ΑΒΤ) ή άκρως ανθεκτικές και άκρως βιοσυσσωρεύσιμες (αΑαΒ) ουσίες. Άλλες εναλλακτικές δραστικές ουσίες οι οποίες έχουν εγκριθεί για τον τύπο προϊόντων 14 και δεν υπόκεινται σε εξαίρεση, ήτοι το διοξείδιο του άνθρακα, η α-χλωραλόζη, το φωσφορούχο αργίλιο, το υδροκυάνιο και ο κονιοποιημένος καρπός αραβοσίτου, υπόκεινται σε περιορισμούς οι οποίοι είναι εγγενείς στη φύση τους και σε περιορισμένες συνθήκες χρήσης. Οι μη χημικές μέθοδοι καταπολέμησης ή πρόληψης των τρωκτικών, όπως οι μηχανικές, ηλεκτρικές ή κολλώδεις παγίδες, ενδέχεται να μην είναι επαρκώς αποτελεσματικές και να εγείρουν πρόσθετα ερωτήματα ως προς το κατά πόσον είναι βάναυσα και οδηγούν σε άσκοπο βασανισμό των τρωκτικών.
                  
               
                     (11)
                  
                  
                     Η έγκριση της χοληκαλσιφερόλης θα έφερνε μία ακόμα δραστική ουσία στην αγορά και θα ήταν χρήσιμη για τη διαχείριση της αυξανόμενης ανάπτυξης ανθεκτικότητας των τρωκτικών σε αντιπηκτικές δραστικές ουσίες, καθώς η χοληκαλσιφερόλη δρα με εντελώς διαφορετικό τρόπο από τα αντιπηκτικά. Η διαθεσιμότητα της χοληκαλσιφερόλης μπορεί, επίσης, να μειώσει τη χρήση των αντιπηκτικών δραστικών ουσιών, και ιδίως εκείνων της δεύτερης γενιάς, οι οποίες είναι οι πλέον ισχυρές. Ως εκ τούτου, η χοληκαλσιφερόλη μπορεί να συμβάλει στο μέλλον στην εξασφάλιση ικανοποιητικού επιπέδου ελέγχου των πληθυσμών τρωκτικών στο πλαίσιο μιας ολοκληρωμένης προσέγγισης για τη διαχείριση των επιβλαβών οργανισμών, υποστηρίζοντας τις προαναφερθείσες εναλλακτικές λύσεις που δεν υπόκεινται στα κριτήρια εξαίρεσης, και ενδεχομένως μειώνοντας την προσφυγή σε αντιπηκτικές δραστικές ουσίες στα τρωκτικοκτόνα.
                  
               
                     (12)
                  
                  
                     Επιπροσθέτως, η ανεπαρκής καταπολέμηση των τρωκτικών ενδέχεται όχι μόνο να έχει σημαντικές αρνητικές συνέπειες στην υγεία του ανθρώπου ή των ζώων ή στο περιβάλλον, αλλά και να επηρεάσει την αίσθηση ασφάλειας του κοινού ως προς την έκθεσή του στα τρωκτικά ή την ασφάλεια μιας σειράς οικονομικών δραστηριοτήτων ενδεχομένως ευπρόσβλητων από τα τρωκτικά, γεγονός που θα είχε οικονομικές και κοινωνικές συνέπειες. Παρά τις ιδιότητες ενδοκρινικού διαταράκτη που παρουσιάζει, η χοληκαλσιφερόλη μπορεί να θεωρηθεί ότι έχει συνολικά καλύτερα τοξικολογικά και οικοτοξικολογικά χαρακτηριστικά σε σχέση με τις αντιπηκτικές δραστικές ουσίες, καθώς δεν έχει ταξινομηθεί ως τοξική για την αναπαραγωγή κατηγορίας 1Β ούτε ως ΑΒΤ ή αΑαΒ. Η χοληκαλσιφερόλη είναι η βιταμίνη D3, η οποία —στη σωστή δόση— είναι απαραίτητη για την ανθρώπινη ζωή, και αναμένεται να παρουσιάζει χαμηλότερους κινδύνους για τον άνθρωπο σε σύγκριση με τις αντιπηκτικές δραστικές ουσίες όταν χρησιμοποιείται ως τρωκτικοκτόνο. Οι κίνδυνοι για την ανθρώπινη υγεία, την υγεία των ζώων ή το περιβάλλον που απορρέουν από τη χρήση προϊόντων που περιέχουν χοληκαλσιφερόλη μπορούν να μετριαστούν αν τηρούνται ορισμένες προδιαγραφές και προϋποθέσεις. Όπως προαναφέρθηκε, η χοληκαλσιφερόλη μπορεί να συμβάλει στο μέλλον στην εξασφάλιση ικανοποιητικού επιπέδου ελέγχου των πληθυσμών τρωκτικών στο πλαίσιο μιας ολοκληρωμένης προσέγγισης για τη διαχείριση των επιβλαβών οργανισμών, ενισχύοντας τις προαναφερθείσες εναλλακτικές λύσεις που δεν υπόκεινται στα κριτήρια εξαίρεσης και, ενδεχομένως, μειώνοντας την προσφυγή σε αντιπηκτικά τρωκτικοκτόνα, τα οποία εγείρουν συνολικά περισσότερη ανησυχία. Σε αυτό το πλαίσιο, η μη έγκριση της εν λόγω δραστικής ουσίας θα στερούσε από τους χρήστες ένα εργαλείο για την καταπολέμηση των τρωκτικών που θα μπορούσε να αποφέρει προστιθέμενη αξία και που είναι τουλάχιστον εξίσου κατάλληλο με άλλες εναλλακτικές ουσίες που χρησιμοποιούνται. Συνεπώς, η μη έγκριση της χοληκαλσιφερόλης ως δραστικής ουσίας θα είχε δυσανάλογα αρνητικές επιπτώσεις για την κοινωνία σε σύγκριση με τους κινδύνους που προκύπτουν από τη χρήση της ουσίας. Ως εκ τούτου, ικανοποιείται η προϋπόθεση του άρθρου 5 παράγραφος 2 στοιχείο γ).
                  
               
                     (13)
                  
                  
                     Επομένως, είναι σκόπιμο να εγκριθεί η χοληκαλσιφερόλη για χρήση σε βιοκτόνα του τύπου προϊόντων 14, με την επιφύλαξη της συμμόρφωσης με ορισμένους όρους και προδιαγραφές.
                  
               
                     (14)
                  
                  
                     Καθώς η χοληκαλσιφερόλη πληροί το κριτήριο εξαίρεσης που καθορίζεται στο άρθρο 5 παράγραφος 1 στοιχείο δ) του κανονισμού (ΕΕ) αριθ. 528/2012, η έγκριση θα πρέπει να ισχύει για περίοδο που δεν υπερβαίνει τα πέντε έτη, όπως προβλέπεται στο άρθρο 4 παράγραφος 1 δεύτερο εδάφιο του εν λόγω κανονισμού.
                  
               
                     (15)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής βιοκτόνων,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Η χοληκαλσιφερόλη εγκρίνεται ως δραστική ουσία για χρήση σε βιοκτόνα του τύπου προϊόντων 14, με την επιφύλαξη των όρων και των προδιαγραφών που καθορίζονται στο παράρτημα.
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 23 Απριλίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 167 της 27.6.2012, σ. 1.
         
            (2)  Οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (ΕΕ L 123 της 24.4.1998, σ. 1).
         
            (3)  Γνωμοδότηση της επιτροπής βιοκτόνων σχετικά με την αίτηση για την έγκριση της δραστικής ουσίας: χοληκαλσιφερόλη, τύπος προϊόντος: 14, ECHA/BPC/180/2017.
         
            (4)  Κατ' εξουσιοδότηση κανονισμός (ΕΕ) 2017/2100 της Επιτροπής, της 4ης Σεπτεμβρίου 2017, σχετικά με τον καθορισμό επιστημονικών κριτηρίων για τον προσδιορισμό των ιδιοτήτων ενδοκρινικού διαταράκτη σύμφωνα με τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου (ΕΕ L 301 της 17.11.2017, σ. 1).
         
            (5)  https://echa.europa.eu/potential-candidates-for-substitution-previous-consultations
         
            (6)  https://circabc.europa.eu/w/browse/c29a57c2-e31d-43d8-9675-6aec345218cf
         
            (7)  https://circabc.europa.eu/sd/a/352bffd8-babc-4af8-9d0c-a1c87a3c3afc/Final%20Report%20RMM.pdf
      
      
         
            ΠΑΡΑΡΤΗΜΑ
            
                        Κοινή ονομασία
                     
                     
                        Ονομασία IUPAC
                        Αριθμοί ταυτοποίησης
                     
                     
                        Ελάχιστος βαθμός καθαρότητας της δραστικής ουσίας (1)
                        
                     
                     
                        Ημερομηνία έγκρισης
                     
                     
                        Ημερομηνία λήξης της έγκρισης
                     
                     
                        Τύπος προϊόντος
                     
                     
                        Ειδικοί όροι
                     
                  
                        Χοληκαλσιφερόλη
                     
                     
                        Ονομασία IUPAC:
                        (3β,5Z,7E)-9,10-σεκοχοληστα-5,7,10(19)-τριεν-3-όλη
                        Αριθ. EC: 200-673-2
                        Αριθ. CAS: 67-97-0
                     
                     
                        970 g/kg
                     
                     
                        1η Ιουλίου 2019
                     
                     
                        30 Ιουνίου 2024
                     
                     
                        14
                     
                     
                        Η χοληκαλσιφερόλη θεωρείται υποψήφια για υποκατάσταση, σύμφωνα με το άρθρο 10 παράγραφος 1 στοιχεία α) και ε) του κανονισμού (ΕΕ) αριθ. 528/2012.
                        Οι άδειες για τα βιοκτόνα υπόκεινται στους ακόλουθους γενικούς όρους:
                        
                                    1.
                                 
                                 
                                    Κατά την αξιολόγηση του προϊόντος δίνεται ιδιαίτερη προσοχή στους τρόπους έκθεσης, στους κινδύνους και στην αποτελεσματικότητα που σχετίζονται με χρήσεις οι οποίες καλύπτονται από την αίτηση χορήγησης άδειας, αλλά δεν εξετάστηκαν στο πλαίσιο της εκτίμησης κινδύνου της δραστικής ουσίας σε ενωσιακό επίπεδο. Επιπλέον, σύμφωνα με το παράρτημα VI σημείο 10 του κανονισμού (ΕΕ) αριθ. 528/2012, κατά την αξιολόγηση του προϊόντος εξετάζεται επίσης κατά πόσον μπορούν να πληρούνται οι προϋποθέσεις του άρθρου 5 παράγραφος 2 του κανονισμού (ΕΕ) αριθ. 528/2012.
                                 
                              
                                    2.
                                 
                                 
                                    Στα προϊόντα χορηγείται άδεια χρήσης μόνο στα κράτη μέλη στα οποία συντρέχει τουλάχιστον μία από τις προϋποθέσεις που καθορίζονται στο άρθρο 5 παράγραφος 2 του κανονισμού (ΕΕ) αριθ. 528/2012.
                                 
                              
                                    3.
                                 
                                 
                                    Σύμφωνα με το άρθρο 19 παράγραφος 4 στοιχείο δ) του κανονισμού (ΕΕ) αριθ. 528/2012, δεν χορηγείται άδεια για τη διάθεση προϊόντων στην αγορά για τη χρήση τους από το ευρύ κοινό.
                                 
                              
                                    4.
                                 
                                 
                                    Η ονομαστική συγκέντρωση της χοληκαλσιφερόλης στα προϊόντα δεν υπερβαίνει τα 0,075 % κ.β.
                                 
                              
                                    5.
                                 
                                 
                                    Τα προϊόντα περιέχουν μέσο πρόκλησης αποστροφής και χρωστική.
                                 
                              
                                    6.
                                 
                                 
                                    Δεν χορηγείται άδεια για τα προϊόντα σε μορφή προσκολλώμενης σκόνης.
                                 
                              
                                    7.
                                 
                                 
                                    Στα προϊόντα σε μορφή σκευασμάτων που δρουν διά της επαφής, εκτός από σκευάσματα προσκολλώμενης σκόνης, χορηγείται άδεια μόνο για χρήση από καταρτισμένους επαγγελματίες σε εσωτερικούς χώρους και σε σημεία όπου δεν έχουν πρόσβαση τα παιδιά ή τα μη στοχευόμενα ζώα.
                                 
                              
                                    8.
                                 
                                 
                                    Άδεια χορηγείται μόνο σε ετοιμόχρηστα προϊόντα.
                                 
                              
                                    9.
                                 
                                 
                                    Ελαχιστοποιείται η πρωτογενής και δευτερογενής έκθεση του ανθρώπου, των μη στοχευόμενων ζώων και του περιβάλλοντος, με τη μελέτη και εφαρμογή όλων των ενδεδειγμένων και διαθέσιμων μέτρων για τον μετριασμό του κινδύνου. Σε αυτά περιλαμβάνονται, για παράδειγμα, ο περιορισμός στη χρήση από επαγγελματίες ή καταρτισμένους επαγγελματίες, όποτε είναι δυνατόν, και ο καθορισμός πρόσθετων ειδικών όρων ανά κατηγορία χρηστών.
                                 
                              
                                    10.
                                 
                                 
                                    Τα πτώματα και τα μη καταναλωθέντα δολώματα απορρίπτονται σύμφωνα με τις κατά τόπους απαιτήσεις. Η μέθοδος απόρριψης περιγράφεται συγκεκριμένα στην περίληψη των χαρακτηριστικών του προϊόντος που επισυνάπτεται στην εθνική άδεια, και επιπλέον δηλώνεται στην ετικέτα του προϊόντος.
                                 
                              Επιπλέον των γενικών όρων, οι άδειες για βιοκτόνα που προορίζονται για χρήση από καταρτισμένους επαγγελματίες υπόκεινται στους ακόλουθους όρους:
                        
                                    1.
                                 
                                 
                                    Επιτρέπεται η χορήγηση άδειας για τη χρήση προϊόντων σε αποχετεύσεις, σε ανοικτούς χώρους ή σε χώρους εναπόθεσης απορριμμάτων.
                                 
                              
                                    2.
                                 
                                 
                                    Επιτρέπεται η χορήγηση άδειας για τη χρήση προϊόντων σε καλυμμένα και προστατευμένα σημεία δόλωσης, εφόσον αυτά παρέχουν το ίδιο επίπεδο προστασίας των μη στοχευόμενων ειδών και του ανθρώπου με τους ανθεκτικούς στην παραβίαση δολωματικούς σταθμούς.
                                 
                              
                                    3.
                                 
                                 
                                    Επιτρέπεται η χορήγηση άδειας για προϊόντα προς χρήση για μόνιμη δόλωση σε σημεία όπου υπάρχει μεγάλη πιθανότητα εκ νέου εισβολής, όταν άλλες μέθοδοι ελέγχου έχουν αποδειχθεί ανεπαρκείς.
                                 
                              
                                    4.
                                 
                                 
                                    Δεν χορηγείται άδεια για προϊόντα προς χρήση για διαλείπουσα δόλωση.
                                 
                              
                                    5.
                                 
                                 
                                    Τα πρόσωπα που διαθέτουν στην αγορά προϊόντα για καταρτισμένους επαγγελματίες χρήστες διασφαλίζουν ότι τα προϊόντα αυτά δεν διατίθενται σε άλλα πρόσωπα πλην των καταρτισμένων επαγγελματιών.
                                 
                              Επιπλέον των γενικών όρων, οι άδειες για βιοκτόνα που προορίζονται για χρήση από επαγγελματίες υπόκεινται στους ακόλουθους όρους:
                        
                                    1.
                                 
                                 
                                    Δεν χορηγείται άδεια για τη χρήση προϊόντων σε αποχετεύσεις, σε ανοικτούς χώρους ή σε χώρους εναπόθεσης απορριμμάτων.
                                 
                              
                                    2.
                                 
                                 
                                    Δεν χορηγείται άδεια για τη χρήση προϊόντων στη μόνιμη ή τη διαλείπουσα δόλωση.
                                 
                              
                                    3.
                                 
                                 
                                    Χορηγείται άδεια για τη χρήση προϊόντων μόνο σε δολωματικούς σταθμούς ανθεκτικούς στην παραβίαση.
                                 
                              
                                    4.
                                 
                                 
                                    Τα πρόσωπα που διαθέτουν στην αγορά προϊόντα για επαγγελματίες χρήστες διασφαλίζουν ότι τα προϊόντα αυτά δεν διατίθενται στο ευρύ κοινό.
                                 
                              
                  
               (1)  Η καθαρότητα που εμφαίνεται στη στήλη αυτή είναι ο ελάχιστος βαθμός καθαρότητας της αξιολογηθείσας δραστικής ουσίας. Η δραστική ουσία στο προϊόν που τίθεται σε κυκλοφορία στην αγορά μπορεί να είναι ίσης ή διαφορετικής καθαρότητας, αν έχει αποδειχθεί ότι είναι τεχνικά ισοδύναμη με την αξιολογηθείσα δραστική ουσία.